input: A BIZOTTSÁG 629/2014/EU VÉGREHAJTÁSI RENDELETE
  (2014. június 12.)
  az 540/2011/EU végrehajtási rendeletnek a metil-nonil-keton hatóanyag jóváhagyási feltételei tekintetében történő módosításáról
  (EGT-vonatkozású szöveg)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikkének (2) bekezdésére,
  mivel:
  (1)
  A Bizottság 608/2012/EU végrehajtási rendelete (2) az 540/2011/EU végrehajtási rendeletet (3) a metil-nonil-keton hatóanyag jóváhagyási feltételei tekintetében módosította, azon feltétel bevezetésével, hogy a bejelentő tanulmányok formájában további megerősítő információkat nyújt be a gyártási tételekre vonatkozó adatok és a hitelesített analitikai módszerek specifikációjáról.
  (2)
  A bejelentő tanulmányok formájában további információkat nyújtott be az arra előírt határidőn belül a referens tagállamnak, Belgiumnak, a gyártási tételekre vonatkozó adatok és a hitelesített analitikai módszerek specifikációjáról.
  (3)
  Belgium elvégezte a bejelentő által szolgáltatott kiegészítő információk értékelését. 2013. november 25-én az értékelő jelentés módosított tervezete formájában a tagállam benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).
  (4)
  Az értékelő jelentés módosított tervezetét a Bizottság a tagállamokkal közösen az Élelmiszerlánc- és Állategészségügyi Állandó Bizottság keretében megvizsgálta, majd 2014. május 16-án a metil-nonil-ketonról szóló bizottsági vizsgálati jelentés formájában véglegesítette.
  (5)
  A Bizottság felkérte a bejelentőt, hogy nyújtsa be a metil-nonil-ketonról szóló vizsgálati jelentés eredményével kapcsolatos észrevételeit.
  (6)
  A további megerősítő információk alapján a Bizottság megállapította, hogy a hatóanyag minimális tisztaságágát 985 g/kg-ban kell meghatározni.
  (7)
  Az 540/2011/EU végrehajtási rendeletet ezért ennek megfelelően módosítani kell. A tagállamok számára szükség esetén időt kell biztosítani a metil-nonil-ketont tartalmazó növényvédő szerekre vonatkozó engedélyek módosítására vagy visszavonására.
  (8)
  Amennyiben a tagállamok az 1107/2009/EK rendelet 46. cikke értelmében türelmi időt biztosítanak a metil-nonil-ketont tartalmazó növényvédő szerek tekintetében, ezen időszak nem haladhatja meg a rendelet hatálybalépésétől számított tizennyolc hónapot.
  (9)
  Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
  ELFOGADTA EZT A RENDELETET:
  1. cikk
  Az 540/2011/EU végrehajtási rendelet módosítása
  Az 540/2011/EU végrehajtási rendelet melléklete A. részének 238. sorában (metil-nonil-keton) a „Tisztaság” oszlopban szereplő adat helyébe „≥ 985 g/kg” lép.
  2. cikk
  Átmeneti intézkedések
  A tagállamok a metil-nonil-keton hatóanyagú növényvédő szerekre kiadott érvényben lévő engedélyeket az 1107/2009/EK rendeletnek megfelelően 2015. január 3-ig szükség szerint módosítják vagy visszavonják.
  3. cikk
  Türelmi idő
  A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2016. január 3-án le kell járnia.
  4. cikk
  Hatálybalépés
  Ez a rendelet az Európai Unió Hivatalos Lapjában való kihirdetését követő huszadik napon lép hatályba.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2014. június 12-én.